CELEX: 32014R1038
Language: hr
Date: 2014-09-25 00:00:00
Title: Provedbena uredba Komisije (EU) br. 1038/2014 оd 25. rujna 2014. o razvrstavanju određene robe u kombiniranu nomenklaturu

1.10.2014   
            
            
               HR
            
            
               Službeni list Europske unije
            
            
               L 287/14
            
         PROVEDBENA UREDBA KOMISIJE (EU) br. 1038/2014
   оd 25. rujna 2014.
   o razvrstavanju određene robe u kombiniranu nomenklaturu
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9. stavak 1. točku (a),
   budući da:
   
               (1)
            
            
               Radi osiguravanja jedinstvene primjene kombinirane nomenklature koja je priložena Uredbi (EEZ) br. 2658/87, potrebno je donijeti mjere za razvrstavanje robe iz Priloga ovoj Uredbi.
            
         
               (2)
            
            
               Uredbom (EEZ) br. 2658/87 utvrđena su opća pravila o tumačenju kombinirane nomenklature. Ta se pravila također primjenjuju na svaku drugu nomenklaturu koja se u cijelosti ili djelomično temelji na njoj ili kojom se uvode dodatni pododjeljci, te koja je utvrđena posebnim odredbama Unije, a u cilju primjene tarifa i drugih mjera u vezi s trgovinom robom.
            
         
               (3)
            
            
               U skladu s navedenim općim pravilima, robu opisanu u stupcu 1. tablice u Prilogu ovoj Uredbi potrebno je razvrstati u odgovarajuće oznake KN iz stupca 2., a na temelju razloga navedenih u stupcu 3.
            
         
               (4)
            
            
               Primjereno je odrediti da u skladu s člankom 12. stavkom 6. Uredbe Vijeća (EEZ) br. 2913/92 (2) korisnik može obvezujuće tarifne informacije povezane s razvrstavanjem robe u kombiniranu nomenklaturu, a koje nisu u skladu s ovom Uredbom, nastaviti navoditi tijekom određenog razdoblja. Trebalo bi odrediti da to razdoblje traje tri mjeseca.
            
         
               (5)
            
            
               Mjere predviđene u ovoj Uredbi u skladu su s mišljenjem Odbora za Carinski zakonik,
            
         DONIJELA JE OVU UREDBU:
   Članak 1.
   Roba iz stupca 1. tablice u Prilogu razvrstava se u kombiniranu nomenklaturu u oznaku KN iz stupca 2. te tablice.
   Članak 2.
   Obvezujuće tarifne informacije koje nisu u skladu s ovom Uredbom, mogu se nastaviti navoditi u skladu s člankom 12. stavkom 6. Uredbe (EEZ) br. 2913/92 tijekom razdoblja od tri mjeseca od datuma stupanja na snagu ove Uredbe.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 25. rujna 2014.
      
         
            Za Komisiju,
         
         
            u ime predsjednika,
         
         Heinz ZOUREK
         
            Glavni direktor za oporezivanje i carinsku uniju
         
      
   
   
      (1)  SL L 256, 7.9.1987., str. 1.
   
   
      (2)  Uredba Vijeća (EEZ) br. 2913/92 od 12. listopada 1992. o Carinskom zakoniku Zajednice (SL L 302, 19.10.1992., str. 1.).
   
      PRILOG
      
                  Opis robe
               
               
                  Razvrstavanje
                  (oznaka KN)
               
               
                  Razlozi
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Plastična cijev duljine 142 cm s plastičnim balonom na jednom kraju (tzv. „balonski kateter”).
                              Proksimalni segment katetera ima promjer od 0,63 mm i izrađen je od materijala vrste hypotube i prevučen politetrafluoretilenom (PTFE).
                              Distalni segment katetera ima promjer u rasponu od 0,79 do 1,02 mm i izrađen je od polieter-blok-amida (PEBA) i prevučen hidrofilnim materijalom.
                              Balon ima duljinu od 6 do 27 mm i promjer od 2 do 5 mm.
                              Cijev ima priključak tipa Luer, atraumatski (savitljivi) vrh i dvije zlatne trake markera.
                              S pomoću priključka tipa Luer cijev je moguće spojiti na uređaj za napuhivanje koji se upotrebljava za napuhivanje balona.
                              Atraumatski vrh koristi se za pomicanje katetera putem krvne žile kroz tijelo u koronarnu arteriju. Kada se kateter nalazi na pravom mjestu u koronarnoj arteriji, balon se napuhuje kako bi se masni depoziti (aterosklerozni plak) pritisli uz stjenke žile. Izlaganjem plaka pritisku povećava se unutarnji promjer žile.
                              Trake markera omogućuju točno pozicioniranje atraumatskog vrha u tijelu.
                              Balonski kateter uklanja se iz tijela i baca nakon tretmana.
                              Proizvod je zapakiran u ambalaži i steriliziran je.
                           
                        
                      (1) Vidjeti sliku 1.
               
               
                  9018 39 00
               
               
                  Razvrstavanje se utvrđuje u skladu s općim pravilima 1. i 6. za tumačenje Kombinirane nomenklature i tekstom oznaka KN 9018 i 9018 39 00.
                  S obzirom na njezina objektivna svojstva, tj. zbog kombinacije balona, atraumatskog vrha, zlatnih traka markera i priključka tipa Luer, cijev se može identificirati kao instrument ili uređaj iz poglavlja 90. namijenjen uporabi u medicini.
                  Razvrstavanje u tarifni broj 9021 isključeno je jer se cijev ne ugrađuje u tijelo kako bi nadoknadila nedostatak ili invalidnost već se uklanja nakon tretmana.
                  Proizvod se stoga razvrstava u oznaku KN 9018 39 00 kao kateteri (vidjeti i Objašnjenja Harmoniziranog sustava (HSEN) za tarifni broj 9018, skupina (I)).
               
            
                  
                              2.
                           
                           
                              Plastična zakrivljena cijev (tzv. „vodeći kateter”) s unutarnjim promjerom u rasponu od 1,47 mm do 2,29 mm i duljine 100 cm s radiopaknim markerom i atraumatskim (savitljivim) vrhom.
                              Proizvod se sastoji od dvostruko upletenog ravnog dijela od nehrđajućeg čelika, inkapsuliran u plastični materijal (PEBA, poliftalamid (PPA), najlon) i premazan je lubrikantom na silikonskoj unutarnjoj površini.
                              Vodeći kateter omogućuje pristup koronarnoj arteriji kroz žilu. Tim vodičem i drugi aparati mogu se usmjeravati prema arteriji.
                              Radiopaknim markerom omogućuje se točno pozicioniranje atraumatskog vrha u tijelu.
                              Vodeći kateter vodič uklanja se iz tijela i baca nakon tretmana.
                              Proizvod je zapakiran u ambalaži i steriliziran je.
                           
                        
                      (1) Vidjeti sliku 2.
               
               
                  9018 39 00
               
               
                  Razvrstavanje se utvrđuje u skladu s općim pravilima 1. i 6. za tumačenje Kombinirane nomenklature i tekstom oznaka KN 9018 i 9018 39 00.
                  S obzirom na njezina objektivna svojstva, tj. zbog kombinacije zakrivljene cijevi, radiopaknog markera, atraumatskog vrha i premaza lubrikantom, cijev se može identificirati kao instrument ili aparat iz poglavlja 90. namijenjen uporabi u medicini.
                  Razvrstavanje u tarifni broj 9021 isključeno je jer se cijev ne ugrađuje u tijelo kako bi nadoknadila nedostatak ili invalidnost već se uklanja nakon tretmana.
                  Proizvod se stoga razvrstava u oznaku KN 9018 39 00 kao kateteri (vidjeti i Objašnjenja Harmoniziranog sustava (HSEN) za tarifni broj 9018, skupina (I)).
               
            
                  
                              3.
                           
                           
                              Savitljiva metalna žica (tzv. „žica vodilica”) promjera 0,35 mm, duljine u rasponu od 180–300 cm, s dva radiopakna markera i zaobljenim vrhom.
                              Žica je izrađena od metalne slitine za uporabu u biomedicini, s proksimalnim PTFE premazom i distalnim premazom od silikona ili hidrofilnog materijala.
                              Radiopaknim markerima omogućuje se točno pozicioniranje žice u tijelu.
                              Žica se upotrebljava za usmjeravanje i pozicioniranje uređaja za intervencije u koronarnoj arteriji.
                              Žica vodilica uklanja se iz tijela i baca nakon tretmana.
                              Proizvod je zapakiran u ambalaži i steriliziran je.
                           
                        
                      (1) Vidjeti sliku 3.
               
               
                  9018 39 00
               
               
                  Razvrstavanje se utvrđuje u skladu s općim pravilima 1. i 6. za tumačenje Kombinirane nomenklature i tekstom oznaka KN 9018 i 9018 39 00.
                  S obzirom na njezina objektivna svojstva, tj. zbog kombinacije oblika i radiopaknog markera, žica se može identificirati kao instrument ili aparat iz poglavlja 90. namijenjen uporabi u medicini.
                  Razvrstavanje u tarifni broj 9021 isključeno je jer se žica ne ugrađuje u tijelo kako bi nadoknadila nedostatak ili invalidnost već se uklanja nakon tretmana.
                  Proizvod se stoga razvrstava u oznaku KN 9018 39 00 kao žičane vodilice (vidjeti i Objašnjenja Harmoniziranog sustava (HSEN) za tarifni broj 9018, skupina (I)).
               
            
                  
                              4.
                           
                           
                              Ručni uređaj za napuhivanje izrađen od polikarbonata visoke čvrstoće, opremljen manometrom i skalom za volumen. Ima priključak za visokotlačna crijeva (tipa Luer) i njime je moguće, uz precizno podešavanje tlaka, napuhati do 20 atmosfera (atm).
                              Uređaj se upotrebljava u medicinskom okruženju radi napuhivanja i ispuhivanja balonskog katetera.
                              Manometar se upotrebljava za praćenje tlaka unutar balonskog katetera tijekom napuhivanja ili ispuhivanja za vrijeme operacije.
                              Skala za volumen pokazuje količinu tekućine (najviše 20 ml) koja se s pomoću tlaka unosi u kateter te količinu tekućine koja se slobodno povlači pri ispuhivanju balona.
                              Priključkom tipa Luer omogućuje se spajanje uređaja za napuhivanje na balonski kateter.
                              Proizvod je namijenjen za jednokratnu uporabu i baca se nakon tretmana.
                              Proizvod je zapakiran u ambalaži i steriliziran je.
                           
                        
                      (1) Vidjeti sliku 4.
               
               
                  9018 90 84
               
               
                  Razvrstavanje se utvrđuje u skladu s općim pravilima 1. i 6. za tumačenje Kombinirane nomenklature i nazivima oznaka KN 9018, 9018 90 i 9018 90 84.
                  Budući da se u kateter unosi mala količina tekućine s pomoću tlaka koja se zatim slobodno povlači, proizvodom se ne prikupljaju ili na drugi način stalno istiskuju količine tekućina (vidjeti Objašnjenja Harmoniziranog sustava za tarifni broj 8413, stavak 1.). Stoga je isključeno razvrstavanje proizvoda u tarifni broj 8413 kao crpke za tekućine.
                  S obzirom na njegova objektivna svojstva, tj. zbog kombinacije oblika, preciznog podešavanja tlaka, male količine korištene tekućine i Luer priključka, proizvod se može identificirati kao instrument ili aparat iz poglavlja 90. namijenjen uporabi u medicini (vidjeti i Objašnjenja Harmoniziranog sustava za tarifni broj 9018, stavak 5.).
                  Razvrstavanje u tarifni broj 9021 isključeno je jer se proizvod ne nosi u tijelu i ne ugrađuje u njega kako bi nadoknadio nedostatak ili invalidnost.
                  Proizvod se stoga razvrstava u oznaku KN 9018 90 84 kao ostali instrumenti i aparati namijenjeni uporabi u medicini, kirurgiji, zubarstvu ili veterini.
               
            
         Slika 1.
      
      
         Slika 2.
      
      
         Slika 3.
      
      
         Slika 4.
      
      
         (1)  Slike služe isključivo u informativne svrhe.